google/wiki40b huggingface dataset:
Borchsenius

Innvandring til Norge

Slekten i Norge idag stammer fra Fredrik C. S. Borchsenius (død 1880) som i 1829 kom fra Jylland til Norge, og hans nevø, skipsfører Johannes Chr. Borchsenius (død 1876), som i 1845 kom til Norge og i 1860 ble gift med Didrikke («Dikka») U.F. Cappelen (1834–1880) fra Gjemsø kloster, Skien.
Mange slektsmedlemmer har bodd i Skien og Porsgrunn, senere i Oslo.

Slektsvåpen

Slektsvåpenet er kjent i segl fra innvandrerens onkel Jørgen C. Borchsenius (død 1824). Våpenets skjold er blått og har en halv, springende sølv hjort. Våpenets hjelmtegn er en stående sølv trane med en stein i løftet klo.
Bisinasjøen

Bruk og vern

Bisinasjøen er et av Ugandas 33 Important Bird Areas og siden 2006 en Ramsar-våtmark. Sjøen er omkranset av en tynn stripe av papyrus. Områder med vannliljer, et minkende habitat i mye av Uganda, dominerer i de grunne delene av sjøen. Bisinasjøen er et viktig matområde for vadefugler, blant andre den truede arten treskonebb. Innsjøens dyreliv inkluderer også fiskearter som er utdødd i de større ugandiske innsjøene, som Victoriasjøen og Kyogasjøen. 
Bisinasjøen er svært viktig for de omkringliggende samfunnene når det gjelder fiske, transport og tilførsel av vann til husholdninger og husdyr.
Kammer kullkraftverk

Kammer kullkraftverk er et kullkraftverk i Marshall County, delstaten Vest-Virginia i det østlige USA. Det har en installert produksjonskapasitet på 713 MW, fordelt på 3 like store blokker / turbiner. Operatør er Ohio Power Co, eid av American Electric Power.
Anlegget ble bygget ut i årene 1958–1959. Brenselkilden er sub-bitumenøst kull.
Utslippene av CO2 i 2007 var totalt 3,2440 mill. tonn.
Manchester lufthavn

Ruter og selskaper

Manchester lufthavn har tre sammenkoblede terminaler, som lar passasjerene bevege seg mellom terminalen uten å trenge å gå ut.  Terminalene 1 og 3 ligger i det samme bygget og er derfor koblet sammen med en gangbro.  Terminalene 1 og 2 er koblet sammen med skywalk, en passasje som går under rullebanen, med rullebånd for å hjelpe passasjerene med den lange turen. Nede ved skywalken ligger jernbanestasjonen, noen butikker og et Radisson SAS Hotell.
Lista Fuglestasjon

Lista Fuglestasjon ble stiftet i 1990 og holder til ved Lista fyr i Farsund kommune. Fuglestasjonens hovedvirksomhet er standardisert nettfangst og ringmerking av fugl, men det foretas også overvåkning av rastende fugl på stasjonsområdet (ca 3 kvm stort), og tellinger av trekkende sjøfugl. Fuglestasjonens formål er å samle inn data om fugletrekket over tid, og tidsseriene strekker seg per 2013 over en sammenhengende periode på 24 år.
Den standardiserte ringmerkingen gjennomføres etter samme prinsipper hver sesong, bl.a. er innsats og biotopforhold sammenlignbare år for år. Innsatsen fordeler seg over to perioder i året hvor det blir fanget og ringmerket fugl hver dag gitt at værforholdene tillater det. De to periodene er definert som vårsesong fra 15. mars til 10. juni, og høstsesong fra 15. juli til 15. november. Nettfangsten opphører i hekketida og på vinteren. Årlig blir det ringmerket ca 7000 fugl, rundt 1000 i vårsesongen og omtrent 6000 i høstsesongen. Det blir fanget mest av spurvefugl som piplerker, sangere, fuglekonger, meiser, finker, stær og trostefugler.
Overvåkingsarbeidet ved Lista Fuglestasjon ble i 2005 innlemmet i Program for terrestrisk naturovervåkning (TOV) ved Miljødirektoratet, et program som dokumenterer biologisk mangfold i Norge.
Syntaks (programmering)

Syntaks for et programmeringsspråk er de reglene som definerer hvilken kombinasjon av symboler som utgjør korrekt struktur i sitt språk. En syntaksfeil oppstår når en datamaskin finner symboler som er i feil posisjon, er feilstavet eller ikke forekommer i kompilatorens vokabular.
Mælefjelltunnelen

Bakgrunn

Hovedmål for prosjektet er å korte reisetiden og gi bedre fremkommelighet spesielt for tunge kjøretøy ved å unngå Nutheimskleivene, samt øke trafikksikkerheten langs den avlastede strekningen. Omleggingen av veien gjennom tunnel fra Gvammen til Århus vil korte inn avstanden mellom Notodden og Seljord med ca 10 km og redusere kjøretiden for tunge kjøretøy med 18 minutter. Lengden på tunnelen vil bli 9354 m (9296 m uten portalene) og vil strekke seg tvers under Mælefjell på Lifjellområdet. Tunnelen vil når den er ferdig være den lengste veitunnelen i Telemark og den sjuende lengste i landet. Totalt bygges 11,7 km ny vei som erstatter 22,6 km av dagens trasé.
Prosjektet er planlagt gjennomført i perioden 2013 til 2019. I april 2013 startet første del av arbeidet ved å sprenge ut en fjellskjæring langs dagens E134 for å bruke massene til forbelastning for brufundamenter, og annen klargjøring og bygging av tilførselsveier til anlegg og deponier. Hovedanlegget ble påbegynt i november 2014, mens første salve i selve tunnelen gikk av 17. desember 2014 på Gvammen-sida og to måneder senere på Århus-sida. Ved nyttår 2016 var tunnelen sprengt ut totalt 4204 meter; 2715 meter fra Gvammen og 1489 meter fra Århus, og det var forventet gjennomslag i løpet av året. Vannlekasjer førte imidlertid til at fremdriften ble forsinket. Gjennomslag skjedde 3. mai 2017.
Johan Cruijff ArenA

Historie

Amsterdam var en av seks byer som konkurrerte om å få arrangere Sommer-OL 1992. I 1986 ble et nytt OL-stadion utformet, med friidrettsfasiliteter. Etter at lekene gikk til Barcelona i oktober 1986, ble planene for et nytt stadion skrinlagt. I 1987 tok Stichting Amsterdam Sportstad (norsk: "Amsterdam idrettsorganisasjon") initiativ til en ny arena igjen, og presenterte et stadion med 55 000 sitteplasser. Tre år senere ble det lagt fram et nytt design, med et tak som dekket over hele banen. På denne tiden trengte Ajax en ny stadion, siden deres gamle arena De Meer ikke hadde tilstrekkelig kapasitet.
Designet ble senere endret igjen; friidrettsbanene ble fjernet og kapasiteten redusert til 50 000 sitteplasser. Det faste taket ble omgjort til et tak som kunne åpnes. I 1993 ble byggetillatelsen innvilget, og arbeidet kunne starte.
Det aller første spadetaket ble tatt den 26. november 1993, og byggingen ville vare i nesten tre år. Amsterdam Arena hadde over 180 000 besøkende under byggingen, fram til den ble stengt 1. juli 1996 og fram til åpningen. Arenaen ble offisielt åpnet 14. august 1996 av Dronning Beatrix.
Det ble arrangert en fakkelstafett i forbindelse med åpningen av arenaen, der flere kjente idrettspersoner løp etappene. Den første løperen, Johan Cruijff, startet ved det gamle stadionet De Meer, mens Frank Rijkaard ankom Amsterdam Arena som ankermann. Innvielseskampen var mellom Ajax og AC Milan, i en kamp italienerne vant 3-0.

Konserter

Tina Turner var den første artisten som holdt en konsert i arenaen, da mer enn 150 000 mennesker var på de tre konsertene hun holdt i september 1996. Michael Jackson ble artist nummer to, da han holdt flere konserter på arenaen det samme året.
Til tross for at arenaen har fått kritikk for dårlig akustikk, har det gjennom tiden blitt holdt flere konserter. Janet Jackson, Céline Dion, George Michael, David Bowie, Bon Jovi, Eminem, Robbie Williams, André Hazes, Red Hot Chili Peppers, Justin Timberlake, Rolling Stones, Genesis, Backstreet Boys, U2, AC/DC, Metallica, The Police, Armin Van Buuren, samt Tina Turner og Michael Jackson har opptrådt i arenaen.
Arenaen er også vert for dansearrangementet Sensation.
Swiss International Air Lines

Historie

Swiss International Air Lines ble dannet etter Swissairs konkurs i 2002. Rett før Swissair ble likvidert, ble store deler av selskapets eiendeler overført via Swissairs eiere, Credit Suisse og UBS, til Crossair. Crossair var et  regionalt datterselskap av Swissair.
31. mars 2002 begynte SWISS sine flygninger i eget navn. SWISS hadde muligheten til å bli med i selskapsalliansen Oneworld, men selskapet takket nei til tilbudet i 2004.
Tyske Lufthansa offentliggjorde i mars 2005 sin plan om å bli majoritetseier i SWISS. Denne overtakelsen ble fullbyrdet i 2007. Som en følge av dette ble SWISS medlem av alliansen Star Alliance i 2006, og fikk også samme bonusprogram som det tyske eierselskapet; Miles & More.
19. juni 2009 startet Swiss daglige flyvninger mellom Zürich og Oslo lufthavn, Gardermoen.

Serviceprofil

Swiss kaller seg et fullserviceselskap som vektlegger kvalitet. Selskapet tilbyr økonomi- og businessklasse og dessuten 1. klasse på langdistanseflyvninger med Airbus A340 og A330. For å markere posisjonen som alpelandets nasjonale selskap, har Swiss valgt å gi passasjerer gratis transport av ski, staver, støvler og hjelm eller snøbrett, støvler og hjelm på flyvninger til og fra Sveits.
Swiss fikk 1. april 2009 prisen for europas beste flyselskap.

Underselskaper

Følgende selskap er underlagt Swiss International Air Lines-gruppen:
Edelweiss Air (charterselskap basert på Zürich lufthavn)
Swiss AviationSoftware (dataselskap)
Swiss Aviation Training
Swiss European Air Lines (regionalt underselskap i SWISS, flyr kortdistanseruter i Europa)
Swiss Private Aviation (underselskap i SWISS, som tilbyr businessjet-flygninger)
Swiss World Cargo (SWISS' fraktdivisjon)

Rutesamarbeid

Gjennom Star Alliance-samarbeidet tilbyr SWISS rutesamarbeid og muligheten til å bestille gjennomgående billetter til mange forskjellige destinasjoner. I tillegg til dette har SWISS avtaler om rutesamarbeid med selskap som Air Malta, Edelweiss Air, El Al, Lufthansa, SAS og Qatar Airways på utvalgte ruter.

Destinasjoner

SWISS' rutenett dekker de fleste større lufthavner i Europa, samt flere innenriks i Sveits. Selskapet har også et antall ruter spredt rundt om i Nord-Amerika, Sør-Amerika, Asia og Afrika.
Øyfast

Kritikk

Naturvernforbundet i Rogland har vært kritiske veiprosjektet, særlig til broer og utfyllenger mellom Fisterøyene. De mener at at prosjektets tar lite hensyn til vern av strandsonen og at prosjektet vil forverre forholdene til å drive friluftsliv og båtliv i området.
Rydårboken

Rydårboken (latin: Annales Ryenses) er en årbok fra middelalderen fra Ryd kloster ved Flensborg fjord skrevet i siste halvdel av 1200-tallet.
Boken omhandler Danmarks historie fra sagntiden til 1288. Den er utarbeidet som en fedrelandshistorie fra sagntiden til 1288, og gir en kort sammenhengende fortelling om hver konge.
Fra kong Dan til Svend Estridsen har beretningen nærmest krønikeform, men fra og med år 1157 skifter teksten karakter og blir til en årbok. Denne oppbygging følger eksemplet fra Lundeårboken. I begge avsnitt utnyttes eldre kilder (bl.a. fra Saxo Grammaticus og klostrene i Sorø og Colbaz), men det er også en del stoff, som ikke kjennes fra andre steder.
I årboken finnes også den første dokumentasjon av franciskanernes ankomst til Danmark.
Den latinske tekst er kun overlevert i en enkelt avskrift fra middelalderen, mens der kjennes hele tre avskrifter på dansk fra samme tid. De danske tekstene avviker dog en del fra hverandre. Boken har kommet til å spille en vesentlig rolle for yngre årboksarbeider og historieskrivning, f.eks. blir den benyttet av Arild Huitfeldt i hans verk Danmarks Riges Krønike.
Howard Wolowitz

Familie og personlighet

Howard Wolowitz er enebarn. Hans far hans forlot familien da han var elleve år gammel, og han bodde sammen med sin mor, som ble spilt av Carol Ann Susi, frem til han flyttet sammen med Bernadette Maryann Rostenkowski, spilt av Melissa Rauch.
Howard Wolowitz er jøde, men ikke så opptatt av å praktisere sin egen religion. Han har nøtteallergi og er stolt av det faktum at han bare har tre prosent kroppsfett. Wolowitz er, i likhet med sine venner, fan av tegneserier og superhelter og han samler på dekorative beltespenner selv om han bare eier ett belte. Han snakker engelsk, fransk, mandarin, russisk, arabisk, persisk, japansk og det fiktive språket klingon fra Star Trek-filmene. Han kan også noen ord få på sindarin, det alviske språket som ble oppfunnet av J.R.R. Tolkien til Ringenes Herre.
Haukefugler

Evolusjon

Neoaves (moderne fugler) splittet i to linjer for cirka 79,6 millioner år siden. Disse førte etter hvert fram til dannelsen av de to gruppene Australaves (fugler med opprinnelse fra Australasia) og Afroaves (fugler med opprinnelse fra Afrika). Falkefugler (Falconiformes) tilhører Australaves, mens flertallet predatoriske fugler (kondorer, hauker og ugler med flere) tilhører Afroaves.
Den norsk-finske grense

Samene og reindrift over grensen

Finskegrensen skjærer gjennom områder som tradisjonelt er benyttet av samene til deres reindrift. For å minske ulempene for samene, ble de gitt spesielle rettigheter i den såkalte Lappekodisillen, et tillegg til grenseavtalen av 1751. I 1852 ble finske- og russergrensen stengt for reindriften, hvilket medførte til store forandringer og ulemper for reindriften, bl.a. i Utsjok og Øst-Finnmark. Dette var en medvirkende årsak til Kautokeino-opprøret samme år.
Sverige-Norge sa i 1859 nei til et finsk tilbud om å la Norge overta den aller nordligste delen av Finland, Enaredistriktet, for å minske samenes ulemper ved grensesperringen.
Air Race Classic

Air Race Classic er et årlig transkontinentalt air race for kvinnelige piloter. Løpets lengde er om lag 3 900 km. Alle flyvninger gjennomføres i dagslys, under visual flight rules (VFR) forhold. Hvert fly får handikap for hastighet og motoreffekt. Målet med handikap å få den aktuelle hastighet i forhold til bakken så nøyaktig som mulig.
Denne konkurranse er kun for kvinner og ble opprinnelig startet i 1929 som Women's Air Derby da flygere som Amelia Earhart ble utestengt fra å konkurrere mot menn. Etter at Powder Puff Derby ble avviklet  i 1977, ble Air Race Cassic opprettet for å ta dets plass.

2014 Air Race Classic

2014-løpet ble arrangert 16.-19. juni 2014 med ti stopp over 4 dager fra Concord, California til New Cumberland, Pennsylvania

2012 Air Race Classic

2012-løpet gikk fra Lake Havasu City, Arizona til Batavia, Ohio. Løpets lengde var 2 330 nautiske mil

2011 Air Race Classic

2022-løpet ble arrangert 17. - 21. juni 2011 fra Iowa City, Iowa til Mobile, Alabama over en avstand på 2 365,4 nautiske mil. Løpet ble vunnet av Leah Hetzel og Sarah Morris som fløy en Cirrus SR 20.

2010 Air Race Classisc

2920-løpet ble arrangert 22. til 25. juni 2010 fra Fort Myers, Florida (RSW, Southwest Florida internasjonale lufthavn) til Frederick, Maryland, en avstand på 2 158 nautiske mil. Årets tema var «100 år med kvinnelige piloter». Løpet ble vunnet av Terry Carbonell av Alva, Florida, Ellen Herr fra Fort Myers, og Laura Ying Gao fra Spring Hill, Florida.

2009 Air Race Classisc

2009-løpet ble arrangert 23. - 29. juni 2009 fra Denver til Atlantic, Iowa. Løpets lengde var 2 359 nautiske mil. Løpet ble vunnet av pilotene Kelly Burris fra Ann Arbor, Michigan og Erin Recke i Seattle i en Beechcraft Debonair.

2008 Air Race Classisc

Løpet gikk i juni 2008. Tretti-tre lag fullførte. De fløy fra Bozeman, Montana til Mansfield, Massachusetts. Underveis i løpet var det mellommandinger i Miles City, Montana, Aberdeen, Sør-Dakota, i Mason City, Iowa, Decatur, Illinois, Frankfort, Kentucky, i Franklin, Pennsylvania, og Saratoga Springs, New York.
Nangqên

Nangqên (kinesisk: 囊谦县; pinyin: Nángqiān Xiàn) er et fylke i det autonome prefektur Yushu i provinsen Qinghai i Folkerepublikken Kina.
Befolkningen var på 59 066 innbyggere i 1999.

Kulturminner

Chörtenene til de tredve generalene til kong Gesar av Ling og Dana-tempelet (Gesa'er sanshi da jiangjun Ling ta he Dana si) ble i 2006 tilføyd på listen over Folkerepublikken Kinas kulturminner.

Samferdsel

Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
Zurich Classic of New Orleans

Zurich Classic of New Orleans er en golfturnering på PGA-touren som arrangeres i New Orleans i Louisiana i USA. Banen, TPC Louisiana, er den fjerde banen turneringen arrangeres på siden den først ble arrangert i 1922, da under navnet Southern Open.  Gene Sarazen vant den gang med åtte slags margin. Turneringen har siden båret en rekke forskjellige navn, og har vært fast innslag på PGA-touren siden 1958.
Keiser Zhenzong av Song

Bakgrunn

Han var den tredje sønnen til den tidligere keiseren, Taizong. Hans tempelnavn Zhēnzōng betyr "sann forfader."

Keiser

Zhēnzōngs styre ble kjennetegnet av en befestning av makten og at dynastiet ble styrket. Landet blomstret, og dets militære makt ble ytterligere styrker. Riktignok kom det også til å bli begynnelsen på en utenrikspolitikk mot Liao-dynastiet (khitanenes rike) i nord, som kom til å ende med ydmykelse. I 1004 førte khitanene krig mot Sòng, og Zhēnzōng i spissen for sònghæren drev dem tilbake. Til tross for suksess i starten inngikk Zhēnzōng i 1005 Shanyuan-traktaten, som førte til over ett hundreår med fred, men til gjengjeld måtte Sòng erkjenne en underlegen stilling i forhold til Liao og måtte betale dem en skatt på 100.000 unser sølv og 20.000 silkeruller. Denne erkjennelsen av underlegenhet kom til å prege Sòngs utenrikspolitikk, mens skattebetalingen brukte mye av rikets ressurser. 
Zhēnzōngs grunnla verdens mest berømte keramikkovn i Jingdezhen i 1004, som fortsatte å produsere porselen for hoffets bruk helt fram til Qing-dynastiets fall 900 år senere. Han var også ansvarlig for at 30.000 enheter hurtigvoksende risfrø ble fraktet fra Fujian til den lavere Yangzibassenget i 1011-12, og bidro slik til å styrke jordbruket. 
Zhēnzōngs styrket daoismens stilling ved hoffet. Det var under hans styre at de såkalte Himmelske tekster, som hyllet den regjerende Zhào-familien, visstnok ble oppdaget. Dette ble fulgt av keiserlige ofringer på Taishan. Fra 1013 til 1015 utga han offisielle dekreter som deifiserte Jadekeiseren som Himmelens øverste hersker. 
Hans mausoleum er i gravkomplekset for det nordlige Song i Gongyi.
En rekke kinesiske gjenstander fra Tang- og Sòng-dynastiene, hvorav noen som har tilhørt Zhēnzōng, ble utgravd og kom siden i besittelsen til Guomindang-huigeneralen Ma Hongkui, som nektet å publisere funnene. Blant disse var et marmorbord fra Tang-dynastiet, gullspiker og metallbånd. Det var ikke før etter Ma hadde dødd at hans kone dro til Republikken Kina på Taiwan fra Amerikas forente stater for å gi gjenstandene til president Jiang Jieshi, som ga dem videre til Det nasjonale palassmuseet i Taibei. 
Zhēnzōng hadde fem keiserinner og sju konkubiner, to døtre og seks sønner, hvorav den yngste ble keiser Renzong av Song.
Foca-overgrepene

Foca-overgrepene er hendelsene og overgrepene mot den muslimske sivilbefolkningen i den bosniske byen Foca i 1992. Foca ligger sørøst for Sarajevo. Da serberne inntok byen var ca. 50% av de vel 40 000 innbyggerne muslimer. Etter krigen var det svært få igjen, og byen hadde fått navnet Srbnje.

Overgrepene (april 1992)

Foca ble erobret av bosnisk-serbiske styrker i april 1992. Lokale muslimske menn og kvinner ble samlet opp og delt i forskjellige leire, med mange av kvinnene plassert i idrettshaller, klasserom på skoler eller tatt til soldaters leiligheter. Disse stedene ble rene voldtektsleirer der kvinnene ble utsatt for systematisk voldelige og seksuelle overgrep.
En massegrav med omtrent 350 lik, alle trolig muslimske fanger drept under krigen, ble funnet nær Foca i august 2004.
Fautøya

Fautøya er en øy som ligger i deltaet i Øyeren tilhørende Rælingen kommune. Den ligger i Nordre Øyeren naturreservat. Glommas hovedløp og Nitelva går sammen på sydsiden av Fautøya.
I 1775 var Fautøya delt i to og lå en kilometer lenger nordøstover hvor Fet båtforening holder til. Fram til 1817 så flyttet Fautøya seg 500 meter mot sørvest, antakelig mest på grunn av Stor-ofsen i 1789 som har erodert nordenden og lagt etter seg materiale i sørenden. I 1868 var Fautøya blitt sammenhengende: Den hadde da en størrelse på 500 dekar, og i 1974 hadde den økt til 600 dekar, og i denne tiden har den forflyttet seg fire meter i året, mot sju meter i året før reguleringen i 1862.
Vårfrostmåler

Utseende

Hunnen kan ikke fly, vingene er noen mindre utvekster på 4-6 millimeters lengde.  Hannens forvinger er gyllen gule men pudret med et svakt okerbrunt skjær og er mørkere enn hos vanlig frostmåler. De har to mørkere, tverrbånd, ett på midten og ett lengre inn ved kroppen.  Mellom de to tverrbåndene er en svak brun flekk og den har noen små mørke prikker langs kanten, ytterst på forvingene.  Bakvingene er lysere og mer jevnt farget.  Vingespennet er 30-40 millimeter.
Vårfrostmåler ligner svært mye på vanlig frostmåler, men er noe mindre. Den flyr om våren, mens vanlig frostmåler flyr om høsten.  Vanlig frostmåler mangler dessuten den brune flekken mellom tverrbåndene på forvingen og de små prikkene langs vingekanten.

Levevis

Vårfrostmåler flyr om våren, i mars og april. Larven er allsidig i kosten og lever på flere arter løvtrær. Den bruker også blåbær som vertsplante.
Den vingeløse hunnen kryper opp en trestamme og frem til de ytterste greinene. For å tiltrekke seg hannen, produserer hun et feromon, et luktstoff, som hannen sporer opp. Parringen og eggleggingen finner sted på greinen, hvor hun legger sine egg.
Eggene klekkes samme vår. Larvene spiser på de friske bladene.  Utpå sommeren er larvene utvokste. De søker ned i skogbunnen. Ofte slipper de seg ned via en spinntråd.  Nede i skogbunnen spinner de en kokong av spinntråd.  I den tette kokongen har de sitt puppestadium.  De overvintrer i puppestadiet.

Skadedyr

Vårfrostmåler påvirker vekst hos trærne og regnes som skadedyr, men det fører sjelden til at trærne dør. Derfor har arten mindre betydning som skadedyr og bekjempelse er derfor uaktuelt i skogen.
Minotauros

Legenden om Minotauros

Før Minos ble konge, bad han havguden Poseidon om et tegn, for å forsikre seg om at han, og ikke hans bror, skulle arve tronen. Poseidon sendte ham en hvit okse på det vilkår at Minos ville ofre den til ham. En umåtelig velskapt okse kom opp fra havet, og kong Minos syntes den var så vakker at han heller ofret en annen okse, og håpet at Poseidon ikke ville gjennomskue det. Poseidon ble rasende da han oppdaget bedrageriet, og sørget for at Minos’ hustru, Pasifaë, ble offer for en plutselig galskap, og ble forelsket i oksen. Hun ba Daidalos om hjelp, og han bygget en hul ku av tre, dekket med kuskinn, hvor hun kunne gjemme seg og la oksen bedekke henne. Som følge av dette nedkom hun med Minotauren.
Minotauros hadde menneskekropp, men hode og hale som en okse. Den var et farlig og aggressivt vesen, og etter råd fra Orakelet i Delfi fikk kong Minos Daidalos til å konstruere en veldig labyrint under palasset i Knossos for å holde Minotauros innesperret.
Det falt seg slik at Minos’ sønn Androgeos ble drept av athenerne, som var misunnelige for seirene hans ved de panathenske leker. For å hevne sin sønn erklærte Minos krig. Han seiret, og forlangte at syv athenske gutter og syv jenter skulle bringes til ham hvert niende år for å gis til Minotauros. Da det var tid for den tredje ofringen, dro Thesevs for å drepe monsteret. Minos’ datter Ariadne ble forelsket i ham, og hjalp ham med å finne veien ut av labyrinten ved å gi ham et garnnøste. Thesevs rullet det ut mens han gikk inn, og fulgte tråden tilbake etterpå. Han drepte Minotauros med et magisk sverd han også fikk av Ariadne, og ledet de andre athenerne ut av labyrinten.
Minos ble vred fordi Thesevs unnslapp, og stengte Daidalos og sønnen Ikaros inne i labyrinten. De klarte å flykte ved å iføre seg vinger, men Ikaros døde i fluktforsøket; han fløy for høyt slik at solen smeltet voksen som holdt vingene sammen.